VENDIM
Nr. 129, datë 28.3.2023

PËR FILLIMIN E FUNKSIONIMIT TË GJYKATËS SË SHKALLËS SË PARË TË JURIDIKSIONIT TË PËRGJITHSHËM DIBËR

Këshilli i Lartë Gjyqësor, mbështetur në nenet 135, pika 1, 147, pika 1, 147/a, shkronja “ë” të Kushtetutës së Republikës së Shqipërisë, nenet 13 dhe 66 të Ligjit nr. 98/2016 “Për organizimin e pushtetit gjyqësor në Republikën e Shqipërisë” i ndryshuar, nenin 44 të Ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, i ndryshuar, si dhe nenin 61, paragrafi 2, shkronja “ë” të Ligjit nr. 115/2016 “Për organet e qeverisjes së sistemit të drejtësisë”, i ndryshuar, me propozim të Komisionit të Planifikimit Strategjik, Administrimit dhe Buxhetit,  

VENDOSI:

SEKSIONI I
DISPOZITA TË PËRGJITHSHME

Neni 1 
Emërtimi dhe selia 

1. Gjykata e Rrethit Gjyqësor Dibër emërtohet Gjykata e Shkallës së Parë e Juridiksionit të Përgjithshëm Dibër.
2. Gjykata e Shkallës së Parë e Juridiksionit të Përgjithshëm Dibër fillon funksionimin më datë 1.5.2023.
3. Selia e Gjykatës së Shkallës së Parë të Juridiksionit të Përgjithshëm Dibër është në Peshkopi, në adresën: Rruga, “Tercilio Kardinali”, Peshkopi 8301.
4. Gjykata e Rrethit Gjyqësor Mat, ndërpret veprimtarinë më datë 30.4.2023.

SEKSIONI II
ORGANIZIMI DHE FUNKSIONIMI I GJYKATËS SË SHKALLËS SË PARË TË 
JURIDIKSIONIT TË PËRGJITHSHËM DIBËR

Neni 2
Gjyqtarët e Gjykatës së Shkallës së Parë të Juridiksionit të Përgjithshëm Dibër

1. Numri i gjyqtarëve të Gjykatës së Shkallës së Parë të Juridiksionit të Përgjithshëm Dibër përcaktohet me akt të veçantë të Këshillit të Lartë Gjyqësor.
2. Gjyqtari i emëruar/caktuar në një pozicion të përhershëm në Gjykatën e Rrethit Gjyqësor Dibër qëndron në pozicion në strukturën e Gjykatës së Shkallës së Parë të Juridiksionit të Përgjithshëm Dibër. 
3. Gjyqtari i emëruar/caktuar në një pozicion të përhershëm në Gjykatën e Rrethit Gjyqësor Mat, të cilit i suprimohet pozicioni për shkak të riorganizimit gjyqësor, transferohet në pozicion të përhershëm në strukturën e Gjykatës së Shkallës së Parë të Juridiksionit të Përgjithshëm Dibër.

SEKSIONI III
ORGANET E ADMINISTRIMIT GJYQËSOR

Neni 3
Organet e administrimit gjyqësor

1. Kryetari i Gjykatës së Shkallës së Parë të Juridiksionit të Përgjithshëm Dibër zgjidhet nga Këshilli i Lartë Gjyqësor sipas përcaktimit të ligjit “Për statusin e gjyqtarëve dhe prokurorëve në Republikën e Shqipërisë”, i ndryshuar. 
2. Në mungesë të kryetarit të Gjykatës së Shkallës së Parë të Juridiksionit të Përgjithshëm Dibër, kompetencat ushtrohen nga zëvendëskryetari i gjykatës deri në zgjedhjen e kryetarit.
3. Zëvendëskryetari në detyrë i Gjykatës së Rrethit Gjyqësor Dibër qëndron në detyrën e zëvendëskryetarit të Gjykatës së Shkallës së Parë të Juridiksionit të Përgjithshëm Dibër deri në përfundim të mandatit, me përjashtim të rasteve kur ka shkaqe për mbarimin e statusit të magjistratit.
4. Këshilli i Lartë Gjyqësor me propozim të Komisionit të Ristrukturimit cakton Kancelarin në detyrë të Gjykatës së Shkallës së Parë të Juridiksionit të Përgjithshëm Dibër.
5. Këshilli i Gjykatës së Shkallës së Parë të Juridiksionit të Përgjithshëm Dibër, deri në zgjedhjen e kryetarit dhe emërimin e kancelarit, përbëhet nga zëvendëskryetari, kancelari në detyrë dhe gjyqtari me përvojën profesionale më të gjatë si gjyqtar në datën e fillimit të funksionimit të Gjykatës së Shkallës së Parë të Juridiksionit të Përgjithshëm Dibër.

SEKSIONI IV
ADMINISTRIMI I BRENDSHËM GJYQËSOR

Neni 4
Administrata gjyqësore

1. Administrata gjyqësore e Gjykatës së Rrethit Gjyqësor Dibër, e përbërë nga punonjësit që ushtrojnë shërbimet gjyqësore, administrative dhe mbështetëse sipas përcaktimit të ligjit, vijon të ushtrojë veprimtarinë pranë Gjykatës së Shkallës së Parë të Juridiksionit të Përgjithshëm Dibër dhe nuk i nënshtrohet procesit të ristrukturimit.
2. Administrata gjyqësore e Gjykatës së Rrethit Gjyqësor Mat i nënshtrohet procesit të ristrukturimit.
3. Këshilli i Lartë Gjyqësor përcakton me akt të veçantë krijimin dhe funksionimin e Komisionit të Ristrukturimit, sipas ligjit.
4. Rregullat standarde për strukturën dhe organika e administratës gjyqësore të Gjykatës së Shkallës së Parë të Juridiksionit të Përgjithshëm Dibër, përcaktohen me akt të veçantë të Këshillit të Lartë Gjyqësor.

SEKSIONI V
TRANSFERIMI DHE MENAXHIMI I ÇËSHTJEVE GJYQËSORE

Neni 5
Transferimi i çështjeve gjyqësore

1. Çështjet gjyqësore të regjistruara në gjykatat e rretheve gjyqësore Dibër dhe Mat deri në datën 30.4.2023, por që nuk kanë përfunduar sipas ligjit, transferohen në Gjykatën e Shkallës së Parë të Juridiksionit të Përgjithshëm Dibër. 
2. Çështjet gjyqësore që transferohen në Gjykatën e Shkallës së Parë të Juridiksionit të Përgjithshëm Dibër, regjistrohen në regjistrat manualë dhe sistemin elektronik të menaxhimit të çështjeve ICMIS. 
3. Për zbatimin e pikës 1 dhe 2 të këtij neni ngarkohet Departamenti i Administrimit të Gjykatave dhe Teknologjisë së Informacionit pranë Këshillit të Lartë Gjyqësor.  

Neni 6
Menaxhimi i çështjeve gjyqësore

Çështjet gjyqësore të transferuara në Gjykatën e Shkallës së Parë të Juridiksionit të Përgjithshëm Dibër nuk i nënshtrohen rindarjes me short. Këto çështje vijojnë të shqyrtohen nga i njëjti trup gjykues.

SEKSIONI VI
PËRGJEGJËSITË BUXHETORE DHE FINANCIARE

Neni 7
Përgjegjësitë buxhetore dhe financiare

Gjykata e Shkallës së Parë e Juridiksionit të Përgjithshëm Dibër, brenda muajit maj 2023, mbështetur në legjislacionin në fuqi, përmbush të gjitha detyrimet dhe përgjegjësitë që rrjedhin nga mbyllja më datë 30.4.2023 e aktivitetit ekonomiko-financiar të Gjykatës së Rrethit Gjyqësor Mat. 

Neni 8
Hyrja në fuqi e vendimit

Ky vendim hyn në fuqi me botimin në Fletoren Zyrtare.

PËR KËSHILLIN E LARTË GJYQËSOR

